b'\n_START_ARTICLE_\nJosip Viktor Ribi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRibi\xc4\x8d je obiskoval gimnazijo v Mariboru in Gradcu, kjer je tudi dokon\xc4\x8dal \xc5\xa1tudij prava. Po opravljeni voja\xc5\xa1\xc4\x8dini je eno leto slu\xc5\xbeboval na mariborskem sodi\xc5\xa1\xc4\x8du, nato pa je bil v Mariboru odvetni\xc5\xa1ki pripravnik. Njegovo zaradi zgodnje smrti sicer malo\xc5\xa1tevilno publicisti\xc4\x8dno delo dokazuje, da je bil razgledan, duhovno \xc5\xbeivahen in narodno zaveden. \xc5\xbde 1870 je napisal \xc4\x8dlanek Loterija in loterijska posojila ter Strikes (\xc5\xa1trajk): prvi govori o \xc5\xa1kodljivosti gospodarskega liberalizma, drugi pa ugotavlja mno\xc5\xbee\xc4\x8de se pojave delavskih stavk, ki jih delno zagovarja in ob njih opozarja na zaostrujo\xc4\x8de se socialno vpra\xc5\xa1anje. O svetovni politi\xc4\x8dni zgodovini je napisal ve\xc4\x8d \xc4\x8dlankov: Nikolo Machiavelli, s \xc5\xa1ir\xc5\xa1o podobo italijanske preteklosti; Junius in njegova pisma, iz angle\xc5\xa1ke zgodovine konec 18. stol.; po ruskem izvirniku pa je posnet \xc4\x8dlanek o za\xc4\x8detku ruskega pomorstva, Peter Veliki in njegova graditev moderne dr\xc5\xbeave. \xc5\xbde kot gimnazijski dijak se je zanimal za stenografijo ter po prihodu v Gradec postal \xc4\x8dlan tirolskega stenografskega dru\xc5\xa1tva. Josip Jur\xc4\x8di\xc4\x8d je ponatisnil njegova \xc4\x8dlanka Nikolo Machiavelli in Tesnopis ali stenografija. J. Pajk pa je iz Ribi\xc4\x8deve zapu\xc5\xa1\xc4\x8dine objavil \xc4\x8crtice iz mojega voja\xc5\xa1kega \xc5\xbeivljenja (Zora, 1874). Ko je cesarjeva odredba (29. jul. 1870) dopustila na gra\xc5\xa1ki pravni fakulteti nekatera predavanja v slovenskem jeziku, se je Ribi\xc4\x8d prijavil na mesto profesorja a brez uspeha.'